مشرق وسطیٰ کے متعدد ملکوں میں لاک ڈاؤن میں نرمی
مصر، تیونس، لبنان اور ایران نے کرونا وائرس کو پھیلنے سے روکنے کے لیے جو سخت پابندیاں عائد کی تھیں، ان میں کمی یا نرمی کا اعلان کیا ہے۔ ان کا کہنا ہے کی نرمی کا اطلاق عالمی ادارہ صحت کی ہدایات کے مطابق ہو گا۔
قاہرہ — ان میں سب سے زیادہ مصر اپنے سیاحت کے شعبے کی بندش سے متفکر تھا۔ سیاحت کے وزیر خالد ال عنانی نے اتوار کو عرب میڈیا سے بات کرتے ہوئے کہا کہ کھولنے کا عمل بتدریج ہو گا۔ پہلے اندون ملک سیاحت کے لیے ہوٹلوں کو کھولا جائے گا۔ بعد میں بین الاقوامی سیاحت کے لیے بڑے ہوٹلوں کو کھول دیا جائے گا۔ ان تمام ہوٹلوں پر لازم ہو گا کہ وہ عالمی ادارہ صحت کی ہدایات پر عمل کریں۔ لبنان میں بھی پیر کے روز سے ریستورانوں اور کیفے کھولنے کی مشروط اجازت دے دی گئی ہے۔ انہیں صرف 30 فی صد گاہکوں کو بٹھانے کی اجازت ہو گی، بیچیز اور ساحل سمندر کی تفریح گاہوں کو بھی کھول دیا گیا ہے۔ اتوار کو ایران کے صدر حسن روحانی نے اشارہ دیا کہ ان کا ملک بھی کاروبار زندگی کو بتدریج کھولنے کا ارادہ رکھتا ہے۔ انہوں کہا اس ہفتے بعض علاقوں میں نماز جمعہ ادا کرنے کی اجازت ہو گی۔ صدر روحانی نے کہا کہ اس کے علاوہ آہستہ آہستہ کچھ اور شعبے کھلیں گے، تاہم یہ خیال رکھا جائے گا کہ یہ وبا ہمارے ملک میں موجود ہے اور اس لیے مناسب احتیاط جاری رہے گی۔ تیونس میں سرکاری ادارے، پبلک ٹرانسپورٹ اور تعمیری کاموں کو کھولا جا رہا ہے۔ تاہم الجزائر کی حکومت نے غیر محفوظ اجتمعات کو دیکھتے ہوئے کھولے گئے کئی کاروبار دوبارہ بند کرنے کا حکم دیا ہے۔